ΑΠΟΦΑΣΗ ΤΗΣ ΕΠΙΤΡΟΠΗΣ της 7ης Ιουλίου 1993 για τροποποίηση των αποφάσεων 92/265/ΕΟΚ, 91/449/ΕΟΚ και 93/199/ΕΟΚ όσον αφορά ορισμένα μέτρα ως προς την εισαγωγή στην Κοινότητα ζωντανών χοίρων, σπέρματος χοίρων, νωπού χοιρείου κρέατος και χοιρινών προϊόντων από την Αυστρία

(93/427/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 90/675/ΕΟΚ του Συμβουλίου της 10ης Δεκεμβρίου 1990 για τον καθορισμό των βασικών αρχών σχετικά με την οργάνωση των κτηνιατρικών ελέγχων των προϊόντων προελεύσεως τρίτων χωρών που εισάγονται στην Κοινότητα (1), όπως τροποποιήθηκε τελευταία από την οδηγία 92/118/ΕΟΚ (2), και ιδίως το άρθρο 19 παράγραφος 7,

την οδηγία 91/496/ΕΟΚ του Συμβουλίου της 15ης Ιουλίου 1991 για τον καθορισμό των βασικών αρχών σχετικά με την οργάνωση των κτηνιατρικών ελέγχων των προϊόντων προελεύσεως τρίτων χωρών που εισάγονται στην Κοινότητα και περί τροποποιήσεως των οδηγιών 89/662/ΕΟΚ, 90/425/ΕΟΚ και 90/675/ΕΟΚ (3), όπως τροποποιήθηκε τελευταία από την απόφαση 92/438/ΕΟΚ (4), και ιδίως το άρθρο 18 παράγραφος 7,

Εκτιμώντας:

ότι οι εισαγωγές από την Αυστρία στα κράτη μέλη ζωντανών χοίρων, σπέρματος χοίρων, νωπού χοιρείου κρέατος και χοιρινών προϊόντων διέπονται από τους κανόνες που έχουν θεσπιστεί με την απόφαση 92/265/ΕΟΚ της Επιτροπής (5)-

ότι η κατάσταση όσον αφορά την κλασική πανώλη των χοίρων έχει βελτιωθεί στις περιοχές Kaernten και Wien-

ότι οι όροι υγείας των ζώων και η κτηνιατρική πιστοποίηση όσον αφορά το εμπόριο ζωντανών χοίρων και νωπού χοιρείου κρέατος έχουν τροποποιηθεί προκειμένου να ληφθεί υπόψη η βελτίωση της υγειονομικής κατάστασης-

ότι η κλασική πανώλη των χοίρων εμφανίστηκε στην περιοχή Salzburg-

ότι η εμφάνιση της κλασικής πανώλης των χοίρων ενδέχεται να θέσει σε κίνδυνο τις αγέλες των κρατών μελών όσον αφορά το εμπόριο ζωντανών χοίρων, σπέρματος χοίρων, και εμβρύων, νωπού χοιρείου κρέατος, κρέατος αγριόχοιρων και ορισμένων προϊόντων με βάση το χοίρειο κρέας-

ότι είναι αναγκαίο να επέλθουν οι ανάλογες τροποποιήσεις στην απόφαση 92/265/ΕΟΚ, στην απόφαση 91/449/ΕΟΚ της Επιτροπής (6), όπως τροποποιήθηκε τελευταία από την απόφαση 93/139/ΕΟΚ (7), καθώς και στην απόφαση 93/199/ΕΟΚ της Επιτροπής (8)-

ότι πρέπει να θεσπιστούν μέτρα προστασίας όσον αφορά το εμπόριο των εμβρύων χοίρων και του κρέατος αγριοχοίρων-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 92/265/ΕΟΚ τροποποιείται ως εξής:

1. Ο τίτλος αντικαθίσταται από το ακόλουθο κείμενο:

"Απόφαση της Επιτροπής της 18ης Μαΐου 1992 περί της εισαγωγής στην Κοινότητα από την Αυστρία σπέρματος χοίρων, εμβρύων χοίρων, κρέατος αγριοχοίρων και χοιρινών προϊόντων."

2. Το άρθρο 1 αντικαθίσταται από το ακόλουθο κείμενο:

"Άρθρο 1

1. Απαγορεύονται οι εισαγωγές στα κράτη μέλη από την Αυστρία σπέρματος χοίρων, εμβρύων χοίρων, κρέατος αγριοχοίρων και χοιρινών προϊόντων.

2. Η απαγόρευση εισαγωγής σπέρματος χοίρων, εμβρύων χοίρων, κρέατος αγριοχοίρων και χοιρινών προϊόντων που αναφέρεται στην παράγραφο 1 δεν εφαρμόζεται στις περιοχές Vorarlberg, Tirol, Oberoesterreich, Burgenland, Kaernten και Wien.

3. Η απαγόρευση που αφορά τα χοιρινά προϊόντα, η οποία αναφέρεται στην παράγραφο 1 δεν εφαρμόζεται στα προϊόντα που έχουν υποστεί μία από τις ακόλουθες επεξεργασίες:

α) θερμική επεξεργασία σε ερμητικά κλεισμένα δοχεία με τιμή Fc ίση ή μεγαλύτερη απο 3,00-

β) θερμική επεξεργασία διαφορετικού τύπου από εκείνον που αναφέρεται στο στοιχείο α), αλλά κατά την οποία η κεντρική θερμοκρασία είναι τουλάχιστον 70 o C-

γ) επεξεργασία που συνίσταται σε φυσική ζύμωση και ωρίμανση τουλάχιστον εννέα μηνών για τα ζαμπόν βάρους όχι κατώτερου από 5,5 χιλιόγραμμα και η οποία παρουσιάζει τα ακόλουθα χαρακτηριστικά:

- aW ίσο ή μικρότερο απο 0,93,

- pH ίσο ή μικρότερο από 6."

Άρθρο 2

Η απόφαση 91/449/ΕΟΚ τροποποιείται ως εξής:

1. στο παράρτημα Α μέρος ΙΙ, μετά τον όρο "Αυστρία" προστίθεται το ακόλουθο κέιμενο: "(στην περίπτωση χοιρινών προϊόντων: - Vorarlberg, Tirol, Oberoesterreich, Burgenland, Kaernten και Wien)"-

2. στο παράρτημα Δ μέρος ΙΙ, στον κατάλογο των χωρών που έχουν εγκριθεί για να χρησιμοποιούν το υπόδειγμα του υγειονομικού πιστοποιητικού που εμφαίνεται στο μέρος Ι του εν λόγω παραρτήματος, προστίθεται η Αυστρία.

Άρθρο 3

Στο παράρτημα, μέρος 2 της απόφασης 93/199/ΕΟΚ, οι όροι "Αυστρία - Burgenland, Salzburg, Tirol, Vorarlberg, Upper Austria" αντικαθίστανται από τους όρους: "Αυστρία - Burgenland, Tirol, Vorarlberg, Oberoesterreich, Kaernten Wien".

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 7 Ιουλίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 373 της 31. 12. 1990, σ. 1.

(2) ΕΕ αριθ. L 62 της 15. 3. 1993, σ. 49.

(3) ΕΕ αριθ. L 268 της 24. 9. 1991, σ. 56.

(4) ΕΕ αριθ. L 243 της 25. 8. 1992, σ. 27.

(5) ΕΕ αριθ. L 137 της 20. 5. 1992, σ. 23.

(6) ΕΕ αριθ. L 240 της 29. 8. 1991, σ. 28.

(7) ΕΕ αριθ. L 56 της 9. 3. 1993, σ. 39.

(8) ΕΕ αριθ. L 86 της 6. 4. 1993, σ. 43.